C 426/2
BG
Официален вестник на Европейския съюз
9.11.2022 г.
(4)
Геополитическата криза, предизвикана от агресията на Русия срещу Украйна, се отрази също особено сериозно върху секторите на селското стопанство, преработката на храни, рибарството и аквакултурите.
Поради високите цени на енергията цените на торовете също се запазват високи.
Предлагането на торове също е засегнато от тези ограничения върху вноса на торове от Русия и Беларус.
Кризата вероятно ще има сериозни последици за снабдяването на ЕС със зърно (по-специално царевица и пшеница) и маслодайни семена (слънчоглед, рапица) или със скорбялови производни от Украйна и Русия, което води до силно покачване на цените на фуражите за добитък.
Комбинираното въздействие на тези увеличения на разходите за енергия, торове, зърнени култури и растителни масла се усеща най-силно в животновъдството (2).
Украйна е също така важен производител и износител на растителни масла (особено на слънчоглед), поради което увеличенията на цените на тези продукти засягат операторите в хранително-вкусовата промишленост и ги принуждават да търсят алтернативи.
(5)
Второ опасение е невъзможността продуктите от ЕС да продължат да достигат до Украйна, а евентуално и до Русия и Беларус поради военното положение или санкциите.
Това ще засегне главно вината и спиртните напитки, преработените храни (включително преработените плодове и зеленчуци), шоколада, сладкарските изделия, храните за кърмачета и храните за домашни животни, що се отнася до Русия, плодовете и зеленчуците в случая на Беларус, а за Украйна — повечето селскостопански продукти.
(6)
Положението се утежнява от рязкото увеличение на производствените разходи, отчасти поради увеличаването на разходите за азотни торове, дължащо се на изключително силното увеличение на цената на природния газ, но също така и поради прякото използване на енергия в селскостопанските производствени процеси.
Тъй като Русия и Беларус са важни производители и износители на трите основни тора (азот, фосфор, калий), санкциите ще предизвикат още по-силни увеличения на цените на торовете.
(7)
Именно в този контекст Комисията реши да приеме настоящото съобщение, за да уточни критериите за оценка на съвместимостта с вътрешния пазар на мерките за държавна помощ, които държавите членки могат да предприемат, за да преодолеят икономическите последици от агресията на Русия срещу Украйна, последващите санкции, наложени от ЕС и международните партньори, както и ответните мерки, предприети например от Русия (3).
Координираният икономически отговор на държавите членки и институциите на ЕС е от решаващо значение за смекчаването на непосредствените отрицателни социални и икономически последици в ЕС, за запазването на стопанските дейности и работните места, както и за улесняване на структурните корекции, необходими в отговор на новата икономическа ситуация, създала се след руската военна агресия срещу Украйна.
1.1.
Санкции, наложени от Европейския съюз и международните партньори
(8)
След непровокираната и неоправдана агресия на Русия срещу Украйна Съветът на Европейския съюз постигна съгласие по няколко пакета от ограничителни мерки.
(2) Украйна е четвъртият по големина външен доставчик на храни за ЕС и основен доставчик на зърнени култури (52 % от вноса на царевица в ЕС, 19 % мека пшеница), растителни масла (23 %) и маслодайни семена (22 %, особено рапица: 72 %).
Цените на храните в световен мащаб вече са достигнали високи равнища и е възможно поради тази ситуация да се покачат още повече.
(3) Например, според глобалната база данни на Световната организация за интелектуална собственост (СОИС) за търговските марки, глобалната база данни на СОИС за дизайните, базата данни PatentSight, през март 2022 г. има около 150 000 търговски марки, 2 000 промишлени дизайна и 44 000 патента, собственост на дружества от ЕС, които са в сила в Русия.
Търговските марки от ЕС, защитени в Русия, се отнасят главно до следните сектори: фармацевтика, козметика, автомобилостроене, химически и потребителски стоки, модни и луксозни стоки.
Като се имат предвид неясната терминология на изменението на методиката за възнаграждение, което трябва да бъде изплатено на патентопритежателя с Постановление No 299 от 6 март 2022 г. (вж. бележка под линия 1), прието от руското правителство, и икономическата експозиция на предприятията от ЕС и техните нематериални активи, държани в Русия, подобна насрещна мярка може да има потенциално широко и вредно въздействие върху предприятията от ЕС.